FI Euroopan unionin virallinen lehti L 256/17

NEUVOSTON PÄÄTÖS,

tehty 19 päivänä heinäkuuta 2004,

alueellisten neuvoa-antavien toimikuntien perustamisesta yhteisen kalastuspolitiikan alalla

(2004/585/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan,

ottaa huomioon komission ehdotuksen,

ottaa huomioon Euroopan parlamentin lausunnon (1),

ottaa huomioon Euroopan talous- ja sosiaalikomitean lausunnon (2),

sekä katsoo seuraavaa:

(1) Elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetussa neuvoston asetuksessa (EY) N:o 2371/2002 (3) ja erityisesti sen 31 ja 32 artiklassa säädetään alueellisten neuvoa-antavien toimikuntien perustamisesta, jolloin alan toimijoilla on uusia tapoja osallistua yhteisen kalastuspolitiikan kehittämiseen.

(2) Alueellisten neuvoa-antavien toimikuntien perustamisessa noudatettava johdonmukainen lähestymistapa edellyttää, että toimikunnat vastaavat biologisiin kriteereihin perustuvia hallintoyksikköjä ja että niiden lukumäärä on rajoitettu käytännön syistä ja jotta niiden antamat neuvot olisivat merkityksellisiä.

(3) Koska alueelliset neuvoa-antavat toimikunnat ovat alan toimijoiden johtamia järjestöjä, niiden rakenne olisi mukautettava vastaamaan asianomaisten kalastusten ja alueiden erityispiirteitä. Alueellisten neuvoa-antavien toimikuntien perustamista varten on kuitenkin tarpeen määritellä yleinen kehys.

(4) Tehokkuuden vuoksi on tarpeen määritellä alueellisten neuvoa-antavien toimikuntien enimmäiskoko varmistaen kuitenkin, että ne edustavat kaikkia yhteisen kalastuspolitiikan vaikutuspiiriin kuuluvia eturyhmiä, ja tunnustaen, että kalastusalan edut ovat etusijalla, koska hallintopäätökset ja -politiikat vaikuttavat niihin.

(5) Sen varmistamiseksi, että yhteistä etua koskevia kysymyksiä käsitellään yhdenmukaisesti useammassa alueellisessa neuvoa-antavassa toimikunnassa, on tärkeää luoda yhteydet eri toimikuntien välille.

(6) Alueellisten neuvoa-antavien toimikuntien toiminta olisi koordinoitava neuvoa-antavan kalatalous- ja vesiviljelykomitean toiminnan kanssa ottaen huomioon kyseisen, komission päätöksellä 1999/478/EY (4) uudistetun ja monien eurooppalaisten organisaatioiden ja eturyhmien edustajista koostuvan komitean tehtävät. Alueellisten neuvoa-antavien toimikuntien olisi myös toimitettava raporttinsa kyseiselle komitealle.

(7) Alueellisten neuvoa-antavien toimikuntien tosiasiallisen perustamisen varmistamiseksi on olennaisen tärkeää, että niiden käynnistysvaiheen kustannuksiin sekä tulkkaus- ja käännöskuluihin myönnetään julkista rahoitusta.

(8) Talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen toimielinten sopimuksen (5) 34 kohdassa tarkoitettu rahoitusohje sisällytetään tähän päätökseen varainhoitoa koskevien säännösten koko voimassaoloajaksi, eikä se vaikuta perustamissopimuksessa määriteltyyn budjettivallan käyttäjän toimivaltaan,

ON PÄÄTTÄNYT SEURAAVAA:

1 artikla

Määritelmät

Tässä päätöksessä tarkoitetaan:

1) ”asianomaisella jäsenvaltiolla” jäsenvaltiota, jolla on kalastusalan etuja sellaisella alueella tai sellaisessa kalastuksessa, joka kuuluu alueellisen neuvoa-antavan toimikunnan piiriin;

2) ”kalatalousalalla” kalastukseen liittyviä aloja kuten laivanvarustajia, pienimuotoista kalastusta harjoittavia kalastajia, palkattuja kalastajia, tuottajaorganisaatioita sekä muun muassa jalostajia ja kauppiaita, muita markkinaorganisaatioita sekä naisverkostoja;

3) ”muilla eturyhmillä” muun muassa ympäristöjärjestöjä ja ryhmiä, vesiviljelyalan tuottajia, kuluttajia ja virkistys- tai urheilukalastajia.

2 artikla

Alueellisten neuvoa-antavien toimikuntien perustaminen

1. Perustetaan alueellinen neuvoa-antava toimikunta kullekin seuraavista alueista/kannoista:

a) Itämeri

b) Välimeri

c) Pohjanmeri

d) Luoteiset vesialueet

e) Lounaiset vesialueet

f) Pelaget kannat

g) Aava meri/pitkän matkan laivastot.

2. Kunkin alueellisen neuvoa-antavan toimikunnan piiriin kuuluvat maantieteelliset alueet esitetään liitteessä I. Kukin alueellinen neuvoa-antava toimikunta voi perustaa alajaostoja käsittelemään kysymyksiä, jotka liittyvät tiettyihin kalastuksiin ja biologisiin alueisiin.

3 artikla

Menettely

1. Niiden kalatalousalan ja muiden eturyhmien edustajien, joiden etua jokin alueellinen neuvoa-antava toimikunta koskee, on toimitettava kyseisen alueellisen neuvoa-antavan toimikunnan toimintaa koskeva pyyntö asianomaisille jäsenvaltioille ja komissiolle. Pyynnön on oltava asetuksessa (EY) N:o 2371/2002 esitettyjen yhteistä kalastuspolitiikkaa koskevien tavoitteiden, periaatteiden ja ohjeiden mukainen, ja sen on sisällettävä

a) tavoitteiden määrittely;

b) toimintaperiaatteet;

c) alustava työjärjestys;

d) talousarvion ennakkoarvio;

e) alustava luettelo organisaatioista.

2. Asianomaisten jäsenvaltioiden on määriteltävä tarvittaessa keskusteltuaan sidosryhmien etunäkökohtia edustavien tahojen kanssa se, onko pyyntö edustava ja tämän päätöksen säännösten mukainen, ja toimitettava yhteisellä sopimuksella komissiolle kyseistä alueellista neuvoa-antavaa toimikuntaa koskeva suositus.

3. Arvioituaan suositusta ja mahdollisia pyyntöön tehtyjä tarkistuksia komissio tekee päätöksen mahdollisimman pian ja ilmoittaa joka tapauksessa aikovansa tehdä päätöksen viimeistään kolmen kuukauden kuluessa. Päätöksessä vahvistetaan päivämäärä, josta alkaen alueellinen neuvoa-antava toimikunta on toimintavalmis. Päätös on julkaistava Euroopan unionin virallisessa lehdessä.

4 artikla

Rakenne

1. Kukin alueellinen neuvoa-antava toimikunta koostuu yleiskokouksesta ja toimeenpanevasta komiteasta.

2. Yleiskokous kokoontuu vähintään kerran vuodessa toimeenpanevan komitean laatiman vuosikertomuksen ja vuotuisen strategiasuunnitelman hyväksymistä varten.

3. Yleiskokous nimittää toimeenpanevan komitean, jossa voi olla enintään 24 jäsentä. Toimeenpaneva komitea hallinnoi alueellisen neuvoa-antavan toimikunnan toimintaa ja antaa sen nimissä suosituksia.

5 artikla

Jäsenyys

1. Alueelliset neuvoa-antavat toimikunnat muodostuvat kalatalousalan edustajista ja yhteisen kalastuspolitiikan vaikutuspiiriin kuuluvien muiden eturyhmien edustajista.

2. Kalatalousalaa ja muita eturyhmiä edustavat eurooppalaiset ja kansalliset organisaatiot voivat tehdä asianomaisille jäsenvaltioille ehdotuksia jäseniksi. Nämä jäsenvaltiot sopivat yleiskokouksen jäsenistä.

3. Yleiskokouksessa ja toimeenpanevassa komiteassa kaksi kolmasosaa paikoista myönnetään kalatalousalan edustajille ja yksi kolmasosa yhteisen kalastuspolitiikan vaikutuspiiriin kuuluvien muiden eturyhmien edustajille.

4. Toimeenpanevassa komiteassa on oltava edustettuna vähintään yksi kalastukseen liittyvän alan edustaja kustakin asianomaisesta jäsenvaltiosta.

6 artikla

Muiden kuin jäsenten osallistuminen

1. Asianomaisten jäsenvaltioiden laitosten tai kansainvälisten elinten tutkijoita kutsutaan osallistumaan asiantuntijoina alueellisten neuvoa-antavien toimikuntien toimintaan. Myös muita pätevöityneitä tutkijoita voidaan kutsua.

2. Komissio ja asianomaisten jäsenvaltioiden kansalliset ja alueelliset viranomaiset voivat osallistua kaikkiin alueellisen neuvoa-antavan toimikunnan kokouksiin aktiivisina tarkkailijoina.

3. Neuvoa-antavalla kalatalous- ja vesiviljelykomitean edustajalla on oikeus osallistua kaikkiin alueellisen neuvoa-antavan toimikunnan kokouksiin aktiivisena tarkkailijana.

4. Sellaisten kolmansien maiden kalatalousalan ja muiden eturyhmien edustajat, myös alueellisten kalastusjärjestöjen edustajat, joilla on kalastusintressejä sellaisella alueella tai sellaisessa kalastuksessa, joka kuuluu alueellisen neuvoa-antavan toimikunnan piiriin, voidaan kutsua osallistumaan kyseisiin toimikuntiin aktiivisina tarkkailijoina neuvoteltaessa näitä kolmansia maita koskevista kysymyksistä.

5. Yleiskokouksen kokousten on oltava avoimia yleisölle. Toimeenpanevan komitean kokousten on oltava avoimia yleisölle, ellei toimeenpaneva komitea jäsentensä enemmistöllä poikkeustapauksissa päätä toisin.

7 artikla

Toiminta

1. Alueellisten neuvoa-antavien toimikuntien on toteutettava järjestäytymistään varten tarvittavat toimenpiteet. Toimikuntien organisaatioon kuuluu tarvittaessa sihteeristö ja työryhmiä.

2. Alueelliset neuvoa-antavat toimikunnat toteuttavat tarvittavat toimenpiteet avoimuuden varmistamiseksi päätöksentekoprosessin kaikissa vaiheissa. Toimeenpanevan komitean hyväksymät suositukset on toimitettava välittömästi yleiskokoukselle, komissiolle, asianomaisille jäsenvaltioille sekä pyynnöstä kenelle tahansa.

3. Toimeenpanevan komitean jäsenten on mahdollisuuksien mukaan hyväksyttävä suositukset konsensuksella. Jos konsensusta ei voida saavuttaa, jäsenten esittämät eriävät mielipiteet on merkittävä läsnä olleiden ja äänestykseen osallistuneiden jäsenten enemmistön hyväksymiin suosituksiin. Vahvistettuaan kirjallisesti vastaanottaneensa suositukset komission ja tarvittaessa asianomaisten jäsenvaltioiden on vastattava niihin täsmällisesti kohtuullisessa ajassa ja viimeistään kolmen kuukauden kuluessa.

4. Kunkin alueellisen neuvoa-antavan toimikunnan on nimitettävä puheenjohtaja konsensuksella. Puheenjohtajan on toimittava puolueettomasti.

5. Asianomaisten jäsenvaltioiden on tarjottava asianmukaista tukea, myös logistista apua, helpottaakseen alueellisen neuvoa-antavan toimikunnan toimintaa.

8 artikla

Alueellisten neuvoa-antavien toimikuntien välinen koordinointi

Jos jokin asia koskee kahden tai useamman alueellisen neuvoa-antavan toimikunnan yhteistä etua, niiden on koordinoitava kantansa yhteisten suositusten antamiseksi kyseisestä asiasta.

9 artikla

Rahoitus

1. Alueellinen neuvoa-antava toimikunta, jolle on vahvistettu oikeushenkilöllisyys, voi hakea yhteisön rahoitustukea.

2. Alueellisen neuvoa-antavan toimikunnan toimintamenoihin voidaan myöntää yhteisön käynnistystukea viiden ensimmäisen vuoden ajan liitteessä II olevassa 1 osassa vahvistettuja edellytyksiä noudattaen.

3. Alueellisten neuvoa-antavien toimikuntien kokouksien tulkkaus- ja käännöskuluihin voidaan myöntää yhteisön tukea liitteessä II olevan 2 osan mukaisesti.

4. Rahoitusohje tämän toiminnan toteuttamiseksi kaudeksi 2004–2011 on 7 596 000 euroa. Vuoden 2006 joulukuun 31 päivää seuraavan kauden määrä katsotaan vahvistetuksi, jos se on kyseisen jakson osalta vuodesta 2007 alkavana kautena voimassa olevien rahoitusnäkymien mukainen. Budjettivallan käyttäjä myöntää vuotuiset määrärahat rahoitusnäkymien rajoissa.

10 artikla

Vuosikertomus ja tilintarkastus

1. Kunkin alueellisen neuvoa-antavan toimikunnan on toimitettava vuosikertomus toiminnastaan komissiolle, asianomaisille jäsenvaltioille ja neuvoa-antavalle kalatalous- ja vesiviljelykomitealle kertomuksen kattamaa vuotta seuraavan vuoden 31 päivään maaliskuuta mennessä.

2. Komissio tai tilintarkastustuomioistuin voi milloin tahansa suorittaa tilintarkastuksen, jonka toteuttajana on komissio tai tilintarkastustuomioistuin taikka jokin näiden valitsema ulkopuolinen elin.

3. Kunkin alueellisen neuvoa-antavan toimikunnan on nimettävä hyväksytty tilintarkastaja kaudelle, jonka ajan toimikunta saa yhteisön rahoitusta.

11 artikla

Uudelleentarkastelu

Komissio raportoi kolmen vuoden kuluttua siitä päivästä, jona viimeinen alueellinen neuvoa-antava toimikunta aloitti toimintansa, tai viimeistään 30 päivään kesäkuuta 2007 mennessä, Euroopan parlamentille ja neuvostolle tämän päätöksen täytäntöönpanosta ja alueellisten neuvoa-antavien toimikuntien toiminnasta.

12 artikla

Voimaantulo

Tämä päätös tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 19 päivänä heinäkuuta 2004. Neuvoston puolesta Puheenjohtaja C. VEERMAN

(1) Lausunto annettu 1. huhtikuuta 2004 (ei vielä julkaistu virallisessa lehdessä).

(2) Lausunto annettu 26. helmikuuta 2004 (ei vielä julkaistu virallisessa lehdessä).

(3) EYVL L 358, 31.12.2002, s. 59, asetus sellaisena kuin se on viimeksi muutettuna asetuksella (EY) N:o 1242/2004 (EUVL L 236, 7.7.2004, s. 1).

(4) EYVL L 187, 20.7.1999, s. 70.

(5) EYVL C 172, 18.6.1999, s. 1, sopimus sellaisena kuin se on viimeksi muutettuna Euroopan parlamentin ja neuvoston päätöksellä 2003/429/EY (EUVL L 147, 14.6.2003, s. 25).

LIITE I 2 artiklassa tarkoitetut alueelliset neuvoa-antavat toimikunnat Alueellinen neuvoa-antava toimikunta ICES- ja CECAF-alueet (1) sekä Välimeren yleinen kalastuskomissio Itämeri III b, III c ja III d Välimeri Välimeren merialueet pituuspiiristä 5o36' läntistä pituutta itään Pohjanmeri IV, III a Luoteiset vesialueet V (ei kuitenkaan V a, ja V b:n osalta ainoastaan EY:n vesialueet), VI, VII Lounaiset vesialueet VIII, IX ja X (Azoreita ympäröivät vesialueet), ja CECAF-alueet 34.1.1, 34.1.2 ja 34.2.0 (Madeiraa ja Kanariansaaria ympäröivät vesialueet) Pelagiset kannat (mustakitaturska, makrilli, piikkimakrilli, silli) Kaikki alueet (Itämerta ja Välimerta lukuun ottamatta) Aava meri/pitkän matkan laivasto Kaikki muut kuin EY:n vesialueet (1) Tässä päätöksessä ICES-alueilla tarkoitetaan asetuksessa (ETY) N:o 3880/91 (EYVL L 365, 31.12.1991, s. 1), asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1), määriteltyjä alueita ja CECAF-alueilla asetuksessa (EY) N:o 2597/95 (EYVL L 270, 13.11.1995, s. 1), asetus sellaisena kuin se on viimeksi muutettuna asetuksella (EY) N:o 1882/2003, määriteltyjä alueita.